มันนี่ทูเดย์
แนะประกันออกผลิตภัณฑ์ดึงลูกค้า
7 ธ.ค. 2558

แนะประกันออกผลิตภัณฑ์ดึงลูกค้า
นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในมุมของผู้ถือกรมธรรม์หรือผู้บริโภค การออมเงินในประกันชีวิตได้รับผลตอบแทนน้อยมาก ทำให้คนสนใจออมในประกันน้อย โดยบริษัทประกันชีวิตควรมีนโยบายการลงทุนที่มีความหลากหลายให้เลือกมากขึ้น ทั้งแบบที่ใช้ความระมัดระวังและแบบที่ให้ผลตอบแทนที่สูงกว่านี้
“ในโลกการแข่งขันในอนาคต ธุรกิจประกันภัยไทยต้องเพิ่มความสามารถด้านการแข่งขันเรื่องผลตอบแทนให้กับผู้ถือกรมธรรม์ เพราะจะมีคู่แข่งที่เข้ามาหาลูกค้าในไทย จึงต้องสร้างความดึงดูดจากลูกค้า” นางเกศรา กล่าว
นอกจากนี้ บริษัทประกันต้องเปิดเผยข้อมูลอย่างโปร่งใส ไม่ว่าจะเป็นบริษัทที่จดทะเบียนใน ตลท.หรือไม่ เพื่อให้ประชาชนมองเห็นบริษัทในทุกมิติ
แลนด์แบงก์ส่ง 2 โปรโมชั่นฉลองครบ 10 ปี
นายไพรัช ตระหง่านเรือง ผู้ช่วยสายงานกิจการสาขา ธนาคารแลนด์ แอนด์ เฮ้าส์  เปิดเผยว่า ธนาคารขอมอบ 2 โปรโมชั่นสุดพิเศษ คือเมื่อลูกค้าประเภทบุคคลธรรมดาทำรายการโอนเงินจากบัญชีธนาคารแลนด์ แอนด์ เฮ้าส์ ไปต่างธนาคาร หรือโอนต่างธนาคารมาที่แลนด์ แอนด์ เฮ้าส์ ทำครบ 10 รายการ รับฟรี บัตรกำนัลสตาร์บัคส์ มูลค่า 100 บาท จำนวน 1 ใบ และโปรโมชั่นที่ 2 ชำระค่าสินค้าและบริการ ฟรีค่าธรรมเนียม 4 เดือน  อาทิ ค่าไฟ ค่าน้ำประปา ค่าโทรศัพท์ ค่าบริการอินเทอร์เน็ต ค่าบัตรเครดิต ค่าผ่อนรถ ค่าผ่อนบ้าน ค่าเบี้ยประกัน เป็นต้น และที่พิเศษคือจ่ายกี่บิลก็ฟรีไม่อั้น โปรโมชั่นทั้งสองแบบเริ่มตั้งแต่วันที่ 1-31 มี.ค. 2559